Okresná prokuratúra Košice I 
Mojmírova 5, 041 47 Košice 1 	

Sp. zn. : 2 Pv 408/12/8802	Košice I, 22.10.2012
EEČ : 2-63-251-2012

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice I
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v XXXXX dňa 03.07.2012 v čase okolo 19.45 hod. na Dominikánskom nám. v bare Koloseum prechovával u seba pre vlastnú potrebu 2 ks igelitových sáčkov o rozmeroch cca 9x6 cm s obsahom rastliny konope - marihuanu ( Canabis sativa  ), ktorá patrí do I. skupiny omamných látok podľa zákona č. 139/1998 Z.z. o omamných látkach, psychotropných látkach a prípravkov, ktorú kúpil od nestotožnenej osoby o celkovej hmotnosti 1,2 g, z ktorých by bolo možné pripraviť najmenej štyri 7 až 12  obvykle jednorázové dávky
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ OR PZ, OVK XXXXX uznesením zo dňa 03.07.2012 sp. zn. ORP-1XXXXX začal trestné stíhanie a následne policajný orgán OO PZ XXXXX - Staré mesto uznesením zo dňa 04.09.2012 vzniesol obvinenie XXXXX za  prečin  nedovolená  výroba  omamných  a  psychotropných  látok, jedov a prekurzorov, ich držanie a obchodovanie s nimi podľa § 171 ods. 1 Trestného zákona, ktorého sa dopustil tak, ako je to uvedené vo výrokovej časti tohto uznesenia.

	Obvinený v prípravnom konaní vyhlásil slobodne a vážne, že skutok, za ktorý je stíhaný spáchal a súhlasil, aby trestné stíhanie bolo voči nemu v prípravnom konaní podmienečne zastavené. Svoje konanie oľutoval.

	V priebehu vyšetrovania boli zabezpečené listinné dôkazy, ktoré preukazujú trestnú činnosť obvineného, pričom jeho konanie bolo potrebné následne prekvalifikovať na prečin nedovolená  výroba  omamných  a  psychotropných  látok, jedov a prekurzorov, ich držanie a obchodovanie s nimi podľa § 171 ods. 1, 2 Trestného zákon.

	V zmysle ustanovenia § 216 ods. 1 písm. a, b, c / Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Skúšobná doba sa začína právoplatnosťou uznesenia o podmienečnom zastavení trestného stíhania ( § 216 ods. 2 Tr. poriadku ).

	Ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje ( § 217 ods. 1 Tr. poriadku ).

	Obvinený XXXXX svojim konaním nespôsobil žiadnu škodu. Z miesta trvalého bydliska je hodnotený všeobecne, priestupkovo nebol riešený a doteraz nebol súdne trestaný.

	S poukazom na osobu obvineného, priznanie sa k trestnému činu, boli splnené všetky podmienky na podmienečné zastavenie trestného stíhania v zmysle citovaného ustanovenia. Podľa § 216 ods. 2 Tr. poriadku bola obvinenému stanovená skúšobná doba v trvaní 16 mesiacov.

Poučenie:
Proti tomuto uzneseniu je prípustná  sťažnosť, ktorú  možno podať do troch dní od jeho oznámenia na Okresnú prokuratúru XXXXX I.                         Sťažnosť má odkladný účinok.

Mgr. Jozef Stanko
prokurátor